王安石
次韵约之谢惠诗
鱼跳桑柳阴，鸟落蒲苇侧。
已无溪姑祠，何有江令宅。
故人耽田里，老脱尚方舄。
开亭捐百金，於此扫尘迹。
地偏人罕至，心远境常寂。
我行西州旋，税驾候颜色。
相随望南山，水际因一息。
公时指岸木，谓此可寻尺。
伐之营中沚，持用自怡怿。
欢言俟其成，邀我堂上食。
百忧每多违，一诺还自惕。
春风檐楹新，坐久膝前席。
翛然忘故约，北郭疑有适。
长淫舒永怀，伫想对以臆。
摛辞甚有理，窃比书石鷁。
知公不欺我，把玩果心恻。
嘉肴既夙设，丽藻仍虚掷。
左车公自迎，右券吾敢责。
闻说芼羹臛，芬香出邻壁。
妇休机杼事，儿失刀椠职。
何胶胶扰扰，而纷纷籍籍。
携持欲一往，继此方如织。
元龙但高眠，司马勿亲涤。
几能孩童旧，握手皆鬓白。
有兴即联络，东阡与南陌。